runetrust/blame-folketinget-dk huggingface dataset:
Lea Wermelin (S), 2017-05-10:
Med al respekt taler finansministeren jo lidt udenom, når det, vi spørger til, er indsatsområderne, altså kontrolområderne, hvor vi gang på gang kan se fortsatte skandaler i SKAT, hvor man ikke har ressourcerne til at kontrollere, selv om det faktisk ville være en god forretning både for SKAT og for os alle sammen, hvis man havde flere ansatte.
Karsten Lauritzen (V), 2019-02-07:
De regler, der gælder i dag, betyder, at lønmodtagere kan fradrage udgifter for op imod 6.000 kr. årligt til kontingent til fagforeninger og andre faglige sammenslutninger, der har til hovedformål at varetage de økonomiske interesser for den erhvervsgruppe, de tilhører.
Brian Mikkelsen (KF), 2008-01-18:
Desværre er Enhedslisten jo ikke med i medieaftalekredsen, hvor vi diskuterer situationen løbende, og kan derfor ikke deltage i de drøftelser, vi har der og har haft gennem mange møder; men det er da relevant nok, at vi, når der fremsættes et forslag som dette, får den diskuteret også her i Folketingssalen.
Pernille Vigsø Bagge (SF), 2013-01-15:
Da SF's ordfører ikke kan være til stede, skal jeg på vegne af ham meddele, at SF ikke kan støtte det her forslag. I SF synes vi, at det her er et sympatisk beslutningsforslag, der skal være med til at afhjælpe et alvorligt problem i forhold til trafiksikkerheden.
Morten Messerschmidt (DF), 2005-04-19:
Men at jeg her skal stå og sige, hvor stor en procentdel af de bestemmelser, der omhandler det indre marked, der skal være, for at Dansk Folkeparti kunne tilslutte sig, eller hvilke dele af de enkelte traktater vi skulle tilslutte os, er jo fuldstændig urimeligt.
Lars Løkke Rasmussen (M), 2024-03-20:
Så hvis man valgte at indtage den position, der handler om, at alt skal være afklaret til bunds og ned i den mindste detalje, så ville man meget vel kunne sætte sig i en situation, hvor man ikke ville være i stand til på noget tidspunkt at bevilge ressourcer til UNRWA, og i en situation, hvor der er en humanitær katastrofe af dimensioner, med langt over 30.000 dræbte, heraf langt over 10.000 dræbte børn, og i en situation, hvor f.eks. den amerikanske udenrigsminister så sent som i går i Filippinerne har talt om, at der er en fødevareusikkerhed i forhold til hele befolkningen, vil det være helt, helt uholdbart ikke at fastholde støtten til den her organisation, som på trods af udfordringerne er den helt grundlæggende og den eneste arkitektur og infrastruktur, der kan sikre nødhjælp til en lidende civilbefolkning.
Lisbeth Bech Poulsen (SF), 2019-04-30:
Så det handler jo ikke altid om, om der foregår noget ulovligt eller ej, men om, hvorvidt man synes, det er noget, der eventuelt skubber på en negativ udvikling i Danmark – ligesom der kan være en positiv udvikling i forbindelse med at få udenlandsk kapital ind.
Marlene Harpsøe (DD), 2024-11-21:
Nu er der så sket en evaluering af aftalen, og med det foreslås der med lovforslaget en forenklet model for indstillings- og udpegningsprocessen på universiteterne, som bl.a. indebærer, at de nuværende to indstillings- og udpegningsorganer samles i ét udpegningsudvalg, der vil skulle varetage den samlede proces med at søge efter og udpege eksterne bestyrelsesmedlemmer.
Helge Adam Møller (KF), 2004-03-31:
Så var der en dansk journalist, der tog over og snakkede med den helt nyvalgte litauiske præsident Landsbergis, mange kan huske ham, og så spurgte journalisten Landsbergis på tv: Hvis du nu var dansk regeringsmedlem eller dansk folketingsmedlem og skulle træffe den beslutning, hvad ville du så råde dem til at gøre i det danske Folketing? Så sagde Landsbergis, som var en klog gammel mand og professor: Det, jeg vil råde dem til, hvert eneste af de 179 folketingsmedlemmer, er at gå dybt ind i en skov, helt alene.
Holger K. Nielsen (SF), 2002-02-20:
Og sådan som man kan vurdere det, er der helt klart lagt op til, at USA overvejer at udvide den krig, de er i i øjeblikket. Det har fået en række europæiske ledere til at tage klart afstand fra den amerikanske præsident og ikke mindst Chris Patten, kommissæren for de anliggender.
Aage Frandsen (SF), 2001-04-05:
Det kunne være, at der på baggrund af nogle politiske drøftelser kunne aftales, at der foretages analyser efter f.eks. 1 og måske også efter 2 år for at se, hvor langt man er kommet, og i den forbindelse se på, om der er brug for yderligere incitamenter, for at man kan fremme den proces, som redegørelsen lægger op til.
Jesper Kiel (EL), 2015-12-16:
Jeg vil sige, at når man kommer ude fra den kommunale verden, er det ærlig talt lidt svært at bevare det gode humør, for alle ved, at når vi i forvejen skal spare omkring 1 pct. – som det ofte er – ude i kommunerne, så er man allerede i gang med at lave grønthøsterbesparelser på børnehaverne, på ældreområdet og på skolerne.
Louise Frevert (DF), 2002-01-29:
af hele den teknologiske udvikling inden for ikke alene de kunstneriske uddannelser, men alle uddannelser, og udviklingen går forrygende hurtigt. Der stilles større og større krav, men vi må heller ikke glemme, at det trods alt er det kunstneriske, det drejer sig om, og at det hele ikke skal fortabe sig i hard- og software.
Victoria Velasquez (EL), 2020-11-13:
Vi står midt i en verdensomspændende og dybt alvorlig epidemi, og coronaen bringer samfund i knæ verden over, den fører til hårde nedlukninger af samfund og betyder, at helt almindelige borgere mister deres liv, mister deres job, den truer vores folkesundhed, og nu står vi også i den her frygtelige situation.
Sophie Løhde (V), 2018-05-03:
Der er alt for mange borgere, der i dag oplever et usammenhængende forløb, hvor indsatser på tværs af socialforvaltning, beskæftigelsesområdet, integration osv. ikke er tænkt godt nok sammen, og hvor det i dag i høj grad bliver overladt til borgeren selv at skabe den røde tråd og dermed forsøge at skabe et overblik og koordinere indsatserne.
Bent Bøgsted (DF), 2021-10-14:
Det har ikke noget med vores opbakning at gøre, for der har hr. Jens Henrik Thulesen Dahl jo gjort klart, hvordan og hvorledes Dansk Folkeparti står her, men det er måske et lidt teknisk spørgsmål, og det kan godt være, at ministeren skal have undersøgt det lidt nærmere.
Claus Hjort Frederiksen (V), 2002-02-07:
Jeg vil bare fastholde, at et system, hvor vi opretter en kasse, hver gang vi finder et problem, ikke duer, selv om jeg mener, at både hr. Ole M. Nielsen og hr. Anders Samuelsen argumenterede udmærket for denne ordning. Vi vil prøve at sikre, at alle kommer i rigtige job, og det har mere end med tilskud at gøre.
Gitte Seeberg (KF), 2001-03-30:
Jeg er ikke selv medlem af Socialudvalget og har derfor ikke kunnet overhøre det samråd, der har været i Socialudvalget i går, men umiddelbart synes jeg, at det lyder ganske fornuftigt, det, der arbejdes med fra Justitsministeriets side og Boligministeriets side, og hvis det, når vi nu får kigget rigtig på det, viser sig, at det er det rigtige, så støtter vi selvfølgelig også op om det.
Alex Ahrendtsen (DF), 2014-04-04:
Vil Socialistisk Folkeparti støtte, at vi tager en snak på ny i aftalekredsen og eventuelt får en analyse udarbejdet af ministeriet for at se, om vi eventuelt skal ændre på fordelingen inden for eksisterende pulje af statstilskud til sammenlignelige museer, så vi kan få rettet op på skævhederne?
Hans Andersen (V), 2018-03-20:
Vi kan sort på hvidt se, at det går den forkerte vej med antallet af anmeldte psykiske arbejdsskader, og det skal vi selvfølgelig rette op på, og derfor er det helt afgørende, at Arbejdstilsynet har adgang til de rette redskaber til at kunne afdække problemer i arbejdsmiljøet.
Karsten Lauritzen (V), 2011-03-31:
Det, jeg godt vil høre fru Marianne Jelved om, er, om fru Marianne Jelved virkelig i ramme alvor mener, at det er i orden, at en person, der begår alvorlig kriminalitet, som f.eks. den pågældende her, der er blevet idømt en betinget udvisning og 6 års fængsel, og som har stået bag omfattende hashhandel, trusler, uddeling af dummebøder på helt op til 250.000 kr., ikke kan udvises, fordi vedkommende har fået nogle børn, altså at det at få nogle børn er en billet til at undgå at blive udvist af Danmark.
Anne Baastrup (SF), 2001-03-21:
Så i stedet for at lade det her beslutningsforslag og diskussionen splitte os alle sammen, tror jeg, vi skal prøve at tænke os rigtig godt om: Hvordan får vi sikkerhed for, at Parlamentet og Kommissionen ikke på en overordentlig uhensigtsmæssig måde får placeret Ministerrådet på en sådan måde, at vi ikke kan få de danske og de svenske synspunkter ført igennem.
Karen Jespersen (S), 2001-10-11:
Det mener jeg også bliver en skrivebordskonstruktion, for når man har givet mennesker opholdstilladelse, og de så af en eller anden grund får brug for fulde offentlige ydelser, inden der er gået de her 7 år, jamen så vil man enten ende med at give dem det alligevel, eller også vil vi stå med nogle B-medlemmer af vores samfund, som er syge eller er udsat for en eller anden situation, hvor de har brug for samfundets hjælp, og hvor de vil være langt ringere stillet end andre mennesker i samfundet.
Leif Lahn Jensen (S), 2010-04-06:
Grunden til, at der er den holdning hos 40 pct. af vores vælgere, må simpelt hen være, at jeg som politiker ikke har været god nok til at forklare det, og det er det, jeg skal blive bedre til; jeg skal blive bedre til at forklare, hvor godt det her er, og fortælle nogle ting om det.
Hans Christian Schmidt (V), 2011-04-01:
Det er også derfor, vi nu er inde at sige, at for fremtiden kalder vi så de her tilladelser tilladelse til offentlig servicetrafik, fordi der er tre formål med det: For det første at ligestille vilkårene for tilladelse til offentlig servicetrafik og taxitilladelse, hvor det er praktisk muligt.
Rasmus Jarlov (KF), 2016-04-01:
For 15 år siden ville jeg nok have haft det sådan, at vi ikke ville kunne acceptere et styre, som de har i Saudi-Arabien, som dræber uskyldige ved halshugning efter tvivlsomme rettergange, men i dag må jeg sige, belært af det kaos, der kan være i et land med borgerkrig og regimeskifte, som vi ser det i Syrien og Irak, at jeg er villig til at acceptere ganske meget i stedet for at risikere endnu et land i kaos og risikere tredje verdenskrig.
Henriette Kjær (KF), 2003-11-18:
De eksempler, hr. Villy Søvndal kom med, synes jeg i virkeligheden er meget dårlige, for hjemmehjælp, ja, det er i hjemmet; det er jo også dér, man har behovet for hjælp til de praktiske gøremål. Ledsageordningen, ja, det er jo netop ud af huset, når man har behov for at komme ud og opleve nogle ting eller skal deltage i noget.
Jacob Jensen (V), 2021-03-02:
Min pointe var sådan set mere, om ikke De Radikale anerkender, at der allerede i dag er miljøregler, der sætter rammen for og vurderer, hvorvidt i det her tilfælde havbrug har en negativ påvirkning af havmiljøet og de nærliggende natura 2000-områder, som jo er noget af det, man kigger på i habitatkonsekvensdirektivet, altså at der ligger krav, man skal leve op til, og hvis man lever op til dem, er der ikke et miljømæssigt problem.
Annette Vilhelmsen (SF), 2013-02-28:
Derfor er det ikke hensigtsmæssigt, hvis fokus i indsatsen bliver en 10-procents-reduktionsmålsætning, for så er risikoen, at fokus i indsatsen bliver på at gennemføre forenklinger, der kan tælles i målsætning, frem for at forenkle der, hvor erhvervslivet faktisk oplever, at byrden er størst, og i forhold til det, de efterspørger mest.
Karsten Hønge (SF), 2018-11-01:
Derfor kan det vel heller ikke undre nogen, at også LO – jeg håber da virkelig, at Socialdemokraterne hører godt efter – har anført, at lovforslaget er et udtryk for, at strafudmålingen nu officielt omfatter beskæftigelse og socialpolitik, hvilket er et skred i velfærdssystemet.
Peter Hansen-Nord (V), 2001-01-11:
Jeg vil sige det omvendt, at hvis ministeren derimod ved behandlingen af loven om Elsparefonden personlig var af den opfattelse, at elsparebidraget på 0,6 øre kunne disponeres til andre formål, herunder generelle sparetiltag i ministeriet, synes jeg i og for sig, at sagen er meget værre, for så er der jo tale om en bevidst forkert formulering fra ministerens side ved behandlingen af L 31 og den efterfølgende administration af beløbet.
Lotte Rod (RV), 2023-11-21:
Nej, det er jeg egentlig ikke, men jeg ønsker, at skolen skal stå i sin egen ret: at man i skolen skal have lov til at fordybe sig, være nysgerrig, spørge læreren, når der er et eller andet, man ikke forstår, eller spørge, fordi man synes, det er spændende.
Anne Rasmussen (V), 2021-11-26:
Det mener vi, fordi vi ser et moralsk dimension i, at man viger sin plads til den næste og rejser hjem, når der ikke længere er behov for beskyttelse – ja, at man udviser solidaritet med den næste, som skulle have behov for vores beskyttelse, og derfor stemmer vi også nej til dagens forslag.
Holger K. Nielsen (SF), 2002-12-05:
Jeg tror, de fleste her i Folketinget er enige i, at det er vigtigt at få Rusland med i et europæisk samarbejde, men prisen for samarbejdet med Rusland må aldrig være, at vi lukker øjnene for russiske krigsforbrydelser i Tjetjenien i en krig, der har kostet så mange menneskeliv, og som har været ført med så stor brutalitet, som tilfældet har været.
Ole Stavad (S), 2004-02-20:
Men hr. Eyvind Vesselbo har været nødsaget til som ordfører for det store regeringsparti at fremsætte et forslag til vedtagelse, der i dag skaber en meget, meget stor risiko for, at de mennesker, som hr. Eyvind Vesselbo taler så venligt om, mister deres arbejde.
Bjarne Laustsen (S), 2008-03-12:
Hvorfor vil regeringen specielt straffe Nordjylland, kvinderne og fiskeindustrien så hårdt med indgrebet i de supplerende dagpenge, jævnfør, at flere af de nordjyske kommuner topper listen over deltidsansatte/modtagere af supplerende dagpenge, med Læsø på 5,4 pct.?
Kristian Thulesen Dahl (DF), 1999-04-29:
Men derudover vil jeg sige til ministeren, at jeg faktisk synes, at det, der var lidt ærgerligt i ministerens besvarelse her for et øjeblik siden, det var, at det jo lidt bekræftede det, der er ministerens udgangspunkt for debatten, nemlig at det her med eurolånene i forhold til kronelån er sådan nogle udgangspunkter, man vil tage for at få danskerne til at stemme ja til at opgive kronen.
Pia Kjærsgaard (DF), 1998-12-02:
Er det ikke en forringelse af efterlønnen, når nu tiden i forhold til, hvor mange år man skal betale, bliver sat op, når der sker forringelser i forhold til kapitalpensionen, og når der skal ske en øget betaling for at kunne komme på efterløn? Jeg kan altså kun se det som forringelser, men det ser
Simon Emil Ammitzbøll-Bille (UFG), 2020-06-18:
Det, der var rigtigt forstået, var jo, at man fra myndighedernes side i hvert fald ikke havde ment, at der var nær så afgørende og vægtige beviser, siden det ikke var kommet til en retssag, og dermed kan man sige, at det var længere nede i mistankegrundlaget.
Christine Antorini (SF), 1999-11-04:
I sidste instans kan domstolsafgørelser i tilknytning til direktivet indebære, at EF-Domstolen kommer til at tage stilling til, hvorvidt dansk fagbevægelses nuværende ret til selv at vælge sine faglige konflikttemaer og modparter skal underkendes til fordel for et abstrakt EU-princip om ikkediskrimination af virksomheder med hensyn til konkurrencevilkår.
Jørn Pedersen (S), 2004-04-15:
Hvis nu nogle skulle følge den her debat og være i en gruppe, der kunne være interesseret i de boliger her, tror jeg da nok, at de, når det går op for dem, hvor få vi egentlig taler om, så vil sige: Der er lidt et misforhold i forhold til de meget fine beskrivelser, der er omkring, hvad behovet er.
Martin Henriksen (DF), 2011-03-31:
Vi ved jo, at der vil ske noget nær en fordobling i antallet af ikkevestlige indvandrere og efterkommere i Danmark i løbet af de næste 40 år, og vi savner fra Dansk Folkepartis side, at man også gør sig nogle overvejelser om, hvilke konsekvenser det har, og om det overhovedet er en positiv udvikling.
Martin Geertsen (V), 2015-04-09:
Derfor har vi i Venstre tidligere foreslået en række stramninger af lovgivningen med det formål at slå hårdere ned på ekstremisme, og det skal ikke være nogen hemmelighed, at vi i Venstre mener, at de tiltag, regeringen indtil nu har lagt på bordet, ikke er helt tilstrækkelige.
Anders Samuelsen (LA), 2012-01-19:
Det er, hvis man gør det, ikke et spørgsmål om, at man så vil have fjernet grundlæggende velfærdsydelser i det her land, overhovedet ikke, men man vil have skabt en ramme, som ifølge DREAM-gruppen vil føre til forbedringer på den offentlige saldo på over 80 mia. kr. – over 80 mia. kr.
Per Clausen (EL), 2005-12-07:
Det er for de flestes vedkommende ansvarlige og ordentlige mennesker, så derfor vil de nok ikke opgive en undervisningsform, som er god, og som netop har vist sin nytte de sidste 20-30 år, hvor vi mere og mere har set, hvordan organiseringen af arbejdet, ikke mindst i vidensvirksomheder, organiseres i team.
Carolina Magdalene Maier (ALT), 2017-02-24:
Jeg kom også til at tænke på, at i efteråret var Uddannelses- og Forskningsudvalget på Stanford Universitet, og der fandt vi jo også ud af, at Stanford selvfølgelig er et stort prestigeuniversitet, og at det er svært at komme ind, men at det kun var 20 pct. af de studerende, som egentlig kom ind på deres karaktergennemsnit, for resten kommer ind på forskellige scholarships, som ikke kun handler om, at de er dygtige studerende – det gør det også, men det gør det ikke kun – for det kan også handle om, at de har nogle andre kompetencer med sig, som giver dem adgang til universitetet.
Ole Sohn (SF), 1998-05-06:
Men så forstår jeg ikke helt, hvordan Det Radikale Venstre helhjertet kan støtte regeringsindgrebet, for det er jo netop de mest udsatte på arbejdsmarkedet, som får mindst glæde af indgrebet, bl.a. på grund af den karenstid, der er i forbindelse med ikke blot den fridag med det lidt mærkelige navn »feriefridag«, som er lagt ind, og hvor der er 9 måneders karantæne, men også omsorgsdagene, hvor der er 6 måneders karantæne.
Villy Søvndal (SF), 2005-12-01:
Og der forstod jeg, at grænsen for regeringen går ved, om det er forbigående ydelser, eller det er varige ydelser, sådan at forstå, at hvis det er en forbigående ydelse, og førtidspensionen er jo en varig ydelse, så er regeringen indstillet på, at der ikke skal ske modregning.
Villum Christensen (LA), 2013-04-25:
Det skyldes, at vi har modtaget nogle meget alvorlige bekymringer fra det samlede Rektorkollegium og fra bestyrelsesformændene på universiteterne, som fortæller os, at lige netop det, der var formålet med det her lovforslag, nemlig at vi skulle af med en masse bureaukrati, ikke opnås, fordi det ville betyde lige det modsatte.
Morten Østergaard (RV), 2006-01-20:
Der synes jeg måske nok, at jeg, hvis vi sådan skal helt ned på kravlegårdsniveau, så trods alt vil være meget tilfreds med at være på det hold, der i det mindste forsøger at arbejde skridt for skridt – små skridt, javel – for, at vi får et internationalt retssamfund, i modsætning til at være på Dansk Folkepartis hold, hvor man åbenbart har den modsatte ambition: at det ikke kan lade sig gøre, så vi behøver ikke at bekymre os mere om det.
Tom Behnke (KF), 2008-05-13:
Der, hvor der også er en pind i forslagsstillernes forslag, som er gennemført, er faktisk i forhold til at lave en - hvad kalder man det? national drejebog for håndtering af voldtægtssager, for det har man jo allerede i dag, på den måde at både politi og anklagemyndighed altså er godt rustede i de her sager, og derudover har centrene for voldtægtsofre udarbejdet standardiserede materialer og procedurer, og derfor er der heller ikke nogen grund til at gennemføre den pind.
Klaus Hækkerup (S), 2002-03-13:
Baggrunden for at spørge er selvfølgelig den irakiske hærchef Nizar Al-Khazraji, som den amerikanske regering efter avisforlydender har ytret ønske om at få til USA med henblik på at kunne iværksætte overvejelser om en indsats i Irak. Ligger der så i det forbehold, som integrationsministeren tog her, at han ikke uden videre, hvis der kommer en henvendelse fra USA, vil kunne få lov at rejse ind igen, hvis han rejser over for at deltage i forberedende aktiviteter af den ene eller anden form i USA?
Christian Langballe (DF), 2016-05-10:
Men jeg synes bare, at man fra regeringens side og fra Venstres side skylder os at forklare, hvordan det kan være, at man opretter en egu-løn, en elevløn for flygtninge, og at de derefter kan gå ud og modtage dagpenge, som indtil videre har været en national ydelse, der drejede sig om de danskere, der var her i landet, og ikke var noget, man gav til flygtninge.
Hans Christian Schmidt (V), 2005-11-09:
Jeg kan da selvfølgelig godt forstå, hvis det er sådan, at hr. Jens Peter Vernersen eller andre mener, at nu må landbrugsstøtten stige, men vi har jo den anden holdning i regeringen, hvor vi siger, at når man nu får en enkeltbetalingsordning, hvor man har 500 kr. pr. ha græsarealer, der stiger til 2.200 kr. i 2009, kan man ikke også få MVJ-tilskud bagefter.
Kristian Thulesen Dahl (DF), 2008-01-17:
Med hensyn til det andet om, hvem der så skulle have pengene, kan jeg også se i det her beslutningsforslag, at pengene er tænkt udmøntet som en ramme, som man giver, og som andre så efterfølgende skal udmønte, altså, at der ikke fra SF's side i hvert fald er nogen garanti i det her beslutningsforslag for, at pengene går til bestemte grupper.
Edmund Joensen (SP), 2021-09-09:
Og det vil også sige, at selv om vi bruger penge til nye faciliteter, så vil det også i længden betyde store besparelser, fordi der er forbundet meget transport med det, der foregår i dag, også ved at fanger bliver flyttet mellem landene, altså fanger, som ellers kunne være på samme sted, tæt på byen og uden den store transport osv.
Henrik Dam Kristensen (S), 2001-10-24:
Punkt 2: Der er faktisk ydet en stor indsats af kommunerne gennem de senere år med at udskifte gamle, utidssvarende alderdomshjem, ofte med små værelser - 10-12 m2- fælles bad på gangen og toilet på gangen osv., osv. med lyse, moderne, venlige ældreboliger.
Sofie Carsten Nielsen (RV), 2017-05-02:
Men det, jeg tror vi bør kunne komme videre med, for det hører jeg også helt bredt, er at se på, om vi har tilstrækkelig hjælp til de studerende, der har behov for det, og om vores uddannelser er indrettet tilstrækkelig rummeligt også til fremtiden. Noget af det, der optager mig endog meget, er studerende og helt oplagt i denne sag studerende med psykisk sårbarhed.
Erling Bonnesen (V), 2013-02-19:
Man kunne stille spørgsmålet: Hvorfor er det, at man vil fjerne de muligheder, der er i dag, for, at en landmand kan give sine planter og sine afgrøder den nødvendige gødning, når det jo viser sig med de undersøgelser, der også er lagt frem, at det ikke belaster vandmiljøet, selv ikke i de år, hvor det regner meget?
Mette Abildgaard (KF), 2022-04-28:
Det er rigtigt, at det, vi pålægger i beslutningsforslaget her, er, at ministeren indkalder til drøftelser, men det er også drøftelser med henblik på at udarbejde en sådan model, hvor det, jeg måske hører fra ministeren i dag, lidt mere er en invitation til et generelt møde i den etiske kreds.
Kristian Pihl Lorentzen (V), 2015-04-16:
Regeringen foreslår konkret, at gods- og busloven præciseres, så vognmænd kun kan benytte chauffører, der er ansat direkte i den virksomhed, der har tilladelse til godskørsel for fremmed regning eller til erhvervsmæssig personbefordring, og altså ikke nogle, der bare er ansat i en stor koncern.
Allan Niebuhr (KF), 2007-10-12:
Det er jo heldigt, at vi har nogenlunde samme fokus på den kultur, vi har, også når det gælder arbejdsmiljø, når det gælder måden at behandle vores medarbejdere på, når det handler om den velfærd, vi ønsker at tilbyde, og den del er lige så vigtig som den økonomiske, for der er ingen af dem, der kan stå alene, uden at der er støtte fra de andre delelementer i det her.
Bjarne Corydon (S), 2015-01-21:
Indførelsen af digital post til alle danskere skete jo for 3 måneder siden, og derfor synes jeg, det er for tidligt at konkludere på, om reglerne virker hensigtsmæssigt, og jeg mener derfor ikke, at det på nuværende tidspunkt er sådan, at der er anledning til at fravige de grundlæggende principper, der er vedtaget bag modellen for undtagelse fra digital selvbetjening.